दिमिट्रोभसँग फेडेरर स्तब्ध
ग्रिगर दिमिट्रोभले २० पल्टको ग्रान्ड स्लाम विजेता रोजर फेडेररलाई पराजित गर्दै यूएस ओपनमा मंगलबार स्तब्धपूर्ण नतिजा निकालेका छन् । सेमिफाइनलमा उनले रुसका पाँचौं वरीयताप्राप्त डानियल मेदभेदेभको सामना गर्नेछन् ।
न्युयोर्क — ग्रिगर दिमिट्रोभले २० पल्टको ग्रान्ड स्लाम विजेता रोजर फेडेररलाई पराजित गर्दै यूएस ओपनमा मंगलबार स्तब्धपूर्ण नतिजा निकालेका छन् । सेमिफाइनलमा उनले रुसका पाँचौं वरीयताप्राप्त डानियल मेदभेदेभको सामना गर्नेछन् ।दिमिट्रोभ यूएस ओपनको अन्तिम चारमा पुग्ने २८ वर्षयताका सबैभन्दा तल्लो वरीयताका खेलाडी हुन् । बुल्गेरियाका ७८ औं वरीयताप्राप्त दिमिट्रोभले फेडेररविरुद्धका यसअघिका सबै सात खेल गुमाएका थिए । यसपल्ट भने उनी आर्थर एस स्टेडियममा ३–६, ६–४, ३–६, ६–४, ६–२ ले विजयी रहे । दिमिट्रोभले जितपछि भने, ‘म निकै खुसी छु । मैले आजको खेलमा आफूले आफैंलाई चुनौती कायम राख्न प्रेरित गरिरहेको थिएँ । शारीरिक रूपमा आजको खेलमा मेरो प्रदर्शन निकै चुस्त रह्यो ।’ दिमिट्रोभ यूएस ओपनको सेमिफाइनल पुगेको पनि यो पहिलोपल्ट हो । सन् १९९१ मा १ सय ७४ वरीयताका जिम्मी कोनर्स यूएस ओपनको सेमिफाइनल पुगेका थिए । पाँचपल्टको यूएस ओपन विजेता फेडेररले पहिलो सेट २९ मिनेटमा जितेर राम्रो सुरुआत लिएपनि खेलको अन्त्यतिर राम्रो गर्न सकेनन् । चौथो सेटमा दिमिट्रोभले जितपछि फेडेरर संकटमा पर्न थालेका थिए ।हारपछि फेडेररले भने, ‘आज मैले जितका लागि पूरा प्रयास गरें, तर सकिनँ । खेलमा यस्तो हुन्छ र मैले यसलाई स्वाभाविक मानेको छु ।’ यसअघि मेदभेदेभले तीनपल्टका ग्रान्ड स्लाम विजेता स्विट्जरल्यान्डका स्टान वावरिन्कालाई ७–६, ६–३, ३–६, ६–१ ले हराए । महिलातर्फ सेरेना विलियम्सले यूएस ओपनमा आफ्नो सयौं व्यक्तिगत जित हात पारिन् । यसक्रममा उनले चिनियाँ खेलाडी वाङ छियाङलाई निर्मतापूर्वक ४४ मिनेटको खेलमा पराजित गरिन् । यो जितपछि उनी कीर्तिमान २४ ग्रान्ड स्लाम उपाधिका लागि बलियो उम्मेदवार पनि बनेकी छन् । छ पल्टका यूएस ओपन च्याम्पियन सेरेनाले चिनियाँ १८ औं वरीयताप्राप्त खेलाडी वाङलाई ६–१, ६–० ले हराइन् । यसपल्टको प्रतियोगिताको सबैभन्दा कम समयको खेल बनाइन् । सेमिफाइनलमा सेरेनाले एलिना स्भिटलिनाको सामना गर्नेछिन् । ‘यो जितमा मैले अनौठो अनुभव गरिरहेको छु । मैले यूएस ओपन खेल्न सुरु गर्दा भर्खर १६ वर्षको खलाडी थिएँ । अहिले यति वर्षसम्म पनि यहीं खेलिरहनु मेरा लागि पनि आश्चर्यको विषय हो ।’ अमेरिकाकी ३७ वर्षीया सेरेनाले यसपल्टको यूएस ओपन जित्न सके मार्गरेट कोर्टको नाममा लामो समयदेखि रहेको सर्वाधिक ग्रान्ड स्लाम जितेको कीर्तिमान बराबरी गर्नेछिन् । यसअघि पाँचौं वरीयताप्राप्त स्भिटोलिनाले बेलायतकी जोनाथ कोन्टालाई ६–४, ६–४ ले पराजित गरिन् । उनी यूएस ओपन इतिहासमा सेमिफाइनल पुग्ने पहिलो युक्रेनकी खेलाडी बनिन् । जुलाईमा पनि उनले विम्बल्डनमा अन्तिम चारसम्मको यात्रा तय गरेकी थिइन् । ‘मैले निकै खुसी अनुभव गरिरहेको छुं । आजको खेल सजिलो थिएन । कोन्टाले निकै बलियो चुनौती पेस गरिन् । यस्तै दबाबमा राम्रो खेल्न सक्नु नै खुसीको विषय हो,’ उनले भनिन् ।